Správa zo zahraničnej pracovnej cesty

1. Účastníci ZPC

Meno:						Ing. Elena Malíková
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport
						Stromová 1, 813 30 Bratislava
Pracovné zaradenie:		riaditeľka odboru vzdelávania 
		a medzinárodnej spolupráce v športe
Znalosť jazykov:				anglický, francúzsky a ruský jazyk  	

2. Zahraničná pracovná cesta 

Štát: 						Poľsko
Mesto:						Gdansk
Vykonaná v dňoch: 				14. - 16. decembra 2011
Prijímajúca organizácia: 			Poľské predsedníctvo EÚ, Ministerstvo športu 
						a turizmu Poľskej republiky
Účel cesty:					Zasadnutie riaditeľov zodpovedných za oblasť 
						športu členských štátov EÚ 
Spôsob financovania: 		            	Poľské predsedníctvo EÚ a Ministerstvo školstva, 
						vedy, výskumu a športu SR	 					
3. Rámcový program pobytu

Streda, 14. decembra 2011
Príchod, registrácia účastníkov rokovania

Štvrtok, 15. decembra 2011
Rokovanie generálnych riaditeľov členských štátov EÚ zodpovedných za šport
1, privítanie a schválenie agendy
2, informácie poľského predsedníctva EÚ
3, informácie Európskej komisie
4, dobré riadenie v športe 

Piatok, 16. decembra 2011
Rokovanie generálnych riaditeľov členských štátov EÚ zodpovedných za šport
(pokračovanie rokovania)
5, šport pre všetkých 
6, prezentácia programu dánskeho predsedníctva EÚ
7, rôzne
8, ukončenie rokovania

Odchod delegácií

4. Všeobecné informácie k problematike

Cieľom pravidelných stretnutí generálnych riaditeľov športu členských štátov EÚ je prerokovať aktuálnu agendu EÚ v oblasti športu. 
	
5.Stručné zhrnutie rokovania

Gdansk sa stal miestom rokovania generálnych riaditeľov športu členských štátov EÚ,  ktoré bolo organizované v rámci poľského predsedníctva EÚ. Na stretnutie boli pozvaní zástupcovia 27 členských štátov EÚ, ako aj zástupcovia Nórska a Chorvátska, ďalej zástupcovia Rady Európskej únie, Európskej komisie, Rady Európy a experti z mimovládneho sektoru pre oblasti, ktoré boli predmetom rokovania. Zoznam účastníkov je uvedený v prílohe. Návrh agendy rokovania generálnych riaditeľov členských štátov EÚ zodpovedných za šport:
1, privítanie a schválenie agendy
2, informácie poľského predsedníctva EÚ
3, informácie Európskej komisie
4, dobré riadenie v športe 
5, šport pre všetkých 
6, prezentácia programu dánskeho predsedníctva EÚ
7, rôzne
8, ukončenie rokovania

1. Privítanie a schválenie agendy 
Stretnutie otvorila v mene poľského predsedníctva EÚ pani Ewa Suska, riaditeľka odboru športu Ministerstva športu a turizmu Poľskej republiky a privítala účastníkov rokovania. 
Navrhnutá agenda rokovania bola schválená bez zmien. 

2. Informácie poľského predsedníctva EÚ
Nasledovala prezentácia realizovaných aktivít poľského predsedníctva pani Agátou Dziarnowskou. Podrobné informácie sú na webovom sídle Ministerstva športu a turizmu Poľskej republiky www.msport.gov.pl.

3. Informácie Európskej komisie
O iniciatívach EÚ v oblasti športu informoval pán Jan Truszczynski, generálny riaditeľ direktoriátu pre vzdelávanie, odbornú prípravu, kultúru a mládež Európskej komisie. Vo svojej správe predniesol informáciu o stave prípravy programu „Erasmus pre všetkých“ a o pripravovaných nadnárodných projektoch, ktoré budú pre oblasť športu výlučne financované na centralizovanej úrovni. 
V diskusii k aktuálnym iniciatívam EÚ v oblasti športu vyjadrili zástupcovia Fínska poľutovanie, že Európska komisia neplánuje financovať projekty pre oblasť športu aj na decentralizovanej úrovni a odporučili Európskej komisii toto rozhodnutie prehodnotiť. 

4. Dobré riadenie v športe
Problematiku dobrého riadenia v športe uviedol pán James MacDougall, zástupca Aliancie športu a rekreácie, ktorý informoval o aktuálnych problémoch týkajúcich sa dobrého riadenia v športe. Za súčasné problémy športu nepovažuje nedostatok regulácie, ale nejasne zadefinovanú víziu, poslanie a ciele športových subjektov. Navrhol možné riešenia, ako lepšie realizovať financovanie športu z vládnych zdrojov prostredníctvom transparentných kontraktov a vopred jasných kritérií pri poskytovaní verejných zdrojov. Záverom zdôraznil nevyhnutnosť zamerať sa aj na „malé“ športy, ktoré zohrávajú dôležitú úlohu v rozvoji spoločnosti. 
Pán Paul Scotney z Britskej dostihovej inštitúcie predstavil dobré riadenie v športe z pohľadu tejto inštitúcie. Dostihy sú vo Veľkej Británii druhým najpopulárnejším športom a zároveň aj dôležitým športovým priemyslom. Hrozbou je najmä nelegálne stávkovanie, ktorú nie je možné riešiť iba na úrovni športu, ale v súčinnosti s vládnym sektorom, napr. formou štrukturovaných vzdelávacích programov ako je to v krikete. 
Pán Wolfgang Baumann zastupujúci celosvetovú organizáciu TAFISA prezentoval problematiku dobrého riadenia v športe pre všetkých. Za významné považuje efektívne a transparentné financovanie športu pre všetkých, sprístupnenie športovísk verejnosti hlavne na lokálnej úrovni a využívanie možností a kompetencií samospráv v zabezpečení športu pre všetkých. 
V následnej diskusii k problematike dobrého riadenia v športe sa vyjadrovali zástupcovia Španielska, Rakúska, Francúzska, Nemecka, Cypru, Litvy, Nórska, Maďarska, Veľkej Británie, Malty, Portugalska, Dánska, Slovinska, Talianska, Írska, Slovenska a Fínska. Slovenská republika informovala o pripravovanej koncepcii rozvoja športu na budúce obdobie, ktorá vychádza z princípov dobrého riadenia v športe a bude základom pre tvorbu nového zákona o športe. 

5. Šport pre všetkých 
Prezentácia štúdie EÚ o financovaní športu pre všetkých bola úvodnou témou časti rokovania ohľadom športu pre všetkých. Následne pán Jan Truszczynski, generálny riaditeľ direktoriátu pre vzdelávanie, odbornú prípravu, kultúru a mládež Európskej komisie informoval o plánovaných aktivitách EÚ pre budúce obdobie. Nové ustanovenia Lisabonskej zmluvy vytvárajú príležitosť priamo podporovať šport na úrovni EÚ a rozvíjať potenciál v tejto oblasti v súvislosti s novou formálnou politikou, podporovanou stimulujúcimi opatreniami a odporúčaniami Rady EÚ pre šport. V platnosti pre šport zostávajú i ďalšie ustanovenia Lisabonskej zmluvy v oblastiach ako je vnútorný trh, súťaž, zdravotníctvo, vzdelávanie, sociálna inklúzia, zamestnanie a základné práva.
V súlade s Lisabonskou zmluvou je šport oblasťou, v ktorej by činnosť na úrovni EÚ mala podporovať, koordinovať a dopĺňať opatrenia členských štátov. To znamená, že výlučné kompetencie v rozhodovaní v oblasti športu zostávajú na členských štátoch a podpora na úrovni EÚ má komplementárnu funkciu. Podrobné informácie sú na webovom sídle Európskej komisie www.europa.eu.

6. Prezentácia programu dánskeho predsedníctva EÚ
	Pani Bente Skovgaard Kristensen, riaditeľka odboru športu Ministerstva kultúry Dánska predstavila priority dánskeho predsedníctva EÚ - Erasmus pre všetkých (časť šport), boj proti dopingu, boj proti vopred dohodnutým výsledkom zápasov, šport pre všetkých.
Dánsko plánuje počas predsedníctva EÚ usporiadať v oblasti športu v Bruseli šesť až sedem zasadnutí pracovnej skupiny pre šport Rady EÚ a v Kodani pripravuje konferenciu o športe Sportvision 2012, ktorá sa uskutoční v dňoch 19. - 20. marca 2012.
Ďalšie rokovanie generálnych riaditeľov športu členských štátov EÚ sa bude konať v dňoch 31. mája - 1. júna 2012 v Kodani. 

7. Rôzne
Pán Ralf-René Weingärtner zastupujúci Radu Európy (ďalej RE) informoval o nevyhnutnosti spolupráce EÚ a RE a uvítal, že táto spolupráca je explicitne deklarovaná aj v článku 165 Lisabonskej zmluvy, kde pri spolupráci s ďalšími inštitúciami je priamo uvedená RE. Pán Ralf-René Weingärtner tiež informoval o blížiacom sa rokovaní ministrov zodpovedných za oblasť športu RE, ktoré sa uskutoční v Belehrade dňa 15. marca 2012 a je organizované EPAS-om (tzv. rozšírená čiastková dohoda o športe RE). Podrobné informácie sú na webovom sídle RE www.coe.int.

8. Ukončenie rokovania 
Rokovanie generálnych riaditeľov zodpovedných za oblasť športu ukončila pani Ewa Suska, riaditeľka odboru športu Ministerstva športu a turizmu Poľskej republiky.

6. Závery a odporúčané návrhy

Počas rokovania generálnych riaditeľov športu členských štátov EÚ bola prerokovaná aktuálna agenda Európskej únie v oblasti športu a budúce iniciatívy EÚ v oblasti športu s dôrazom na program Erasmus pre všetkých. Počas rokovaní boli získané informácie, ktoré budú využité pri novelizácii právnych predpisov a tvorbe koncepcií. 

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport MŠVVaŠ SR. 

8. Osobitne vyhodnotený očakávaný prínos ZPC

SR ako členský štát EÚ sa priamo zúčastňuje rokovania a diskusie v rámci športovej agendy EÚ. Členské štáty EÚ boli informované o pripravovanej koncepcii rozvoja športu v SR na budúce obdobie, ktorá vychádza z princípov dobrého riadenia v športe a bude základom pre tvorbu nového zákona o športe. V neformálnej diskusii bola prekonzultovaná možnosť nadviazania bilaterálnej spolupráce s Maltou so zameraním na oblasť antidopingu a podpory vzdelávania v športe.

9. Prenos zverejnenia výsledkov ZPC, prenos získaných informácií

Informácie o rokovaniach v Gdansku boli postúpené v rámci sekcie štátnej starostlivosti o šport relevantným pracovníkom.

Súhlasím so zverejnením správy na internete.

Bratislava, 16. januára 2012		

Vypracovala:
Ing. Elena Malíková - riaditeľka odboru vzdelávania a medzinárodnej spolupráce v športe

Schválil: 
Ladislav Križan, PhD. - generálny riaditeľ sekcie štátnej starostlivosti o šport